**Adevăruri?**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amnezică în mijlocul celor dragi

întrebi confuză " cine sunt eu?"

și constați că nici ei nu știu.

Te regăsești doar în

fecioara cu ochi luminoși,

buze roșii și-o inimă ce bate

în același ritm cu a ta.

Știe cine ești și te vrea lângă ea,

simți că locul tău e acolo,

vibrezi și strălucești orbitor.

Îți pui mâna la ochi să nu-ți

pierzi și vederea, atingi tâmpla

și îți amintești că ești un lăstar

crescut și încălzit de soarele

de dinainte de...

hrănit și otrăvit cu bun simț,

obediență peste măsură

și lipsă de respect de sine.

Imediat după... te-a lovit

amnezia ( altfel nu ai fi putut

merge mai departe), din pântecul

tău au rodit doi brazi falnici,

durerile nu îți mai provoacă

teamă, bucuriile îți arată viața

în toată splendoarea ei.

Te uiți la mâna stângă, vezi

verigheta strălucind și amnezia dispare.

Zâmbești misterios!

Ești măritată, foarte măritată!